Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā /* JOIN/2013/02 final - 2013/0079 (NLE) */





PASKAIDROJUMA RAKSTS (1) Padome 2013. gada 28. februārī pieņēma Lēmumu 2013/109/KĀDP, ar ko groza Lēmumu 2012/739/KĀDP par ierobežojošiem pasākumiem pret Sīriju[1]. Tādējādi tika grozīts izņēmumu apjoms attiecībā uz ieroču embargo un saistīto tehnisko palīdzību. (2) Aizliegumus saistībā ar tehnisko palīdzību īsteno Savienības līmenī ar Padomes Regulu (ES) Nr. 36/2012. Tādēļ attiecīgi jāatjaunina Padomes Regula (ES) Nr. 36/2012. (3) Lai īstenotu šos pasākumus, ir nepieciešama turpmāka Savienības rīcība. 2013/0079 (NLE) Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopēju priekšlikumu, tā kā: (1) Padome 2012. gada 18. janvārī pieņēma Regulu (ES) Nr. 36/2012 par ierobežojošiem pasākumiem saistībā ar situāciju Sīrijā[2], lai stātos spēkā Padomes Lēmums 2011/782/KĀDP (2011. gada 1. decembris) par ierobežojošiem pasākumiem pret Sīriju[3]. Ar Lēmumu 2012/739/KĀDP kas atcēla un aizstāja Lēmumu 2011/782/KĀDP. (2) Padomes Lēmumā 2013/109/KĀDP (2013. gada 28. februāris), ar ko groza Lēmumu 2012/739/KĀDP par ierobežojošiem pasākumiem pret Sīriju[4], ir ietverti papildu izņēmumi attiecībā uz tehniskās palīdzības sniegšanu. (3) Minētie pasākumi ir Līguma par Eiropas Savienības darbību darbības jomā un tādēļ to īstenošanai ir nepieciešamas Savienības līmeņa regulatīvas darbības, jo īpaši, lai nodrošinātu to, ka uzņēmēji visās dalībvalstīs tos piemēro vienādi. (4) Tāpēc būtu attiecīgi jāgroza Regula (ES) Nr. 36/2012, IR PIEŅĒMUSI ŠO REGULU. 1. pants Regulu (ES) Nr. 36/2012 groza šādi: regulas 3. panta 2. punktu aizstāj ar šādu punktu: "Atkāpjoties no 1. punkta, tajā minētos aizliegumus nepiemēro tehniskās palīdzības, finansējuma un finanšu palīdzības sniegšanai saistībā ar: – tehnisko palīdzību, kura paredzēta vienīgi Apvienoto Nāciju Organizācijas Karaspēka atvilkšanas novērotāju spēku (UNDOF) atbalstam; – tādu nenāvējošu militāro ekipējumu vai ekipējumu, ko varētu izmantot iekšējām represijām, kas paredzēts humānām vai aizsardzības vajadzībām vai civiliedzīvotāju aizsardzībai, vai ANO un Savienības iestāžu izveidošanas programmām, vai Savienības un ANO krīzes pārvarēšanas operācijām, vai Sīrijas Opozīcijas un revolucionāro spēku nacionālajai koalīcijai izmantošanai civiliedzīvotāju aizsardzībai; – tādiem transportlīdzekļiem, kas nav paredzēti militāriem mērķiem un kas ir izgatavoti no ballistiskas aizsardzības materiāliem vai kuros ir uzstādīti šādi materiāli, tikai lai nodrošinātu Sīrijā izvietotā Eiropas Savienības un tās dalībvalstu personāla aizsardzību, vai Sīrijas Opozīcijas un revolucionāro spēku nacionālajai koalīcijai izmantošanai civiliedzīvotāju aizsardzībai; – tehniskās palīdzības, starpnieku pakalpojumu un citu pakalpojumu sniegšanu Sīrijas Opozīcijas un revolucionāro spēku nacionālajai koalīcijai nolūkā nodrošināt civiliedzīvotāju aizsardzību, ar nosacījumu, ka minēto palīdzības sniegšanu vispirms ir apstiprinājusi dalībvalsts kompetentā iestāde, kas norādīta III pielikumā minētajās tīmekļa vietnēs." 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 28, 1.3.2013., 8. lpp. [2] OV L 16, 19.1.2012., 1. lpp. [3] OV L 319, 2.12.2011., 56. lpp. [4] OV L 58, 1.3.2013., 8. lpp.